-Չեմ հետևել քաղաքական գնահատականներին, սակայն կխոսեմ ռեֆորմի ֆինանսական կողմի մասին։ Ֆինանսների կառավարումն այնպիսին է, որ սկզբնական շրջանում փոքր խնայողություն ավելի մեծ ազդեցություն է տալիս տարիներ անց, քան հետագա ավելի մեծ խնայողությունները։ Կենսաթոշակային կուտակման էությունն էլ այս տրամաբանությամբ է կառուցված։ Ռեֆորմի արդյունքում նրանք, որոնք մասնակցեցին ռեֆորմին հնարավորություն ունեցան ինչքան հնարավոր է արագ սկսել կուտակումը։ Հատուկ շեշտեմ, որ միշտ պնդել եմ, որ ռեֆորմն ուշացրել են առնվազն յոթ տարով, իսկ դրա պարտադիր բաղադրիչը հետաձգվեց ևս մինչև 2018 թվականը։ Եվ ինչ ստացվեց, նրանք, որոնք չմասնակցեցին, ի լրումն իրենց մասհանում-խնայողություններից, զրկվեցին պետության կողմից լրացուցիչ հատկացվող գումարից, որը առավելագույն աշխատավարձ ստացող աշխատակիցների համար երկու տարվա ընթացքում գերազանցում է կես միլիոն դրամը։ Այն մարդիկ, որոնք չմասնակցեցին կուտակմանը կարող են իրենց մտերիմ, հարազատ մարդկանցից հարցնել, թե այս պահին ինչքան կուտակած գումար ունեն, դա դժվար չէ, հասանելի բազմաթիվ ուղիներ կան, այդ թվում բանկոմատները։